
A szabadidő eltöltés változása 13-14 évesek körében (2011-2014. évi felmérés adatainak összehasonlító vizsgálata)

Vizsgálatom célja volt, a szekszárdi általános iskolások szabadidejének összehasonlítása két év távlatában, valamint szabadidős tevékenységeinek felmérése a lelki egészségre gyakorolt hatás szempontjából. Kutatásomat 2014 januárjában végeztem, Szekszárdon. A Pécsi Tudományegyetem Illyés Gyula Kar Általános iskolájának diákjait vizsgáltam. 130 darab kérdőívet osztottam ki, amelyből 125-öt kaptam vissza. A kérdőív a 2011-es mintáján készült. Statisztikai elemzésként khi-négyzetet és rangkorrelációt alkalmaztam.
Vizsgálatom során arra jutottam, hogy a diákoknak egy hétköznap átlagosan 2,6 óra szabadidejük van, hétvégén ennél valamivel több. A tanulók körében a legkedveltebb szabadidős tevékenységek az internetezés, számítógépezés, Tv-nézés, és a sportolás. Ezek népszerűségét egy 1-től 10-ig tartó besorolási skálán mértem, mely alapján az internet bizonyult a legközkedveltebbnek 7,3-as átlageredménnyel. A diákok ezekkel a tevékenységekkel párhuzamosan is szoktak foglalkozni, amihez nagyban hozzájárul, hogy az okostelefonokkal tudnak internetezni. A diákok nagy arányban (83%) rendelkeznek e készülékkel. Ezek mellett a gyerekek 80%-a szokott szabadidejében sportolni, valamint 42,4%-uk tagja sportegyesületnek is. A 7. és 8. osztályosok nagy része adta azt a választ, hogy szokott szabadidejében olvasni, de ez a többségnek nem jelent napi rendszerességgel kikapcsolódást.
A 2011-es és jelen kutatásomat összehasonlítva arra jutottam, hogy a szabadidős tevékenységek népszerűségének sorrendje nem változott, azonban nagymértékben megnőtt ezek gyakorisága.
A tanulók a koherenciaérzet-vizsgálat során átlagosan 55,8-as értéket kaptak, ami kedvezőnek mondható.
Érdekelt, hogy a gyerekek szabadidős tevékenységei mennyiben változtak 2011-es vizsgálatom óta. Arra az eredményre jutottam, hogy a diákok számítógépezési, internetezési, Tv-nézési és olvasási szokásai jelentős mértékben emelkedtek a két évvel ezelőtt felmérthez képest. A lelki egészséget vizsgálva azt állapítottam meg, hogy a passzív szabadidős tevékenységek közül a számítógép és az internet jelentős mértékben negatív irányba befolyásolják a diákok koherenciaérzetét.
Vizsgálatom alapján elmondható, hogy a tanulóknak átlagosan 3 óra szabadidejük van, amit olyan, főként passzív tevékenységekkel töltenek el, amik negatívan hatnak lelki egészségükre. 



